
     Forord
    
   

   
    I februar 2019 hadde jeg kronikken «Snakk om kontaktlæreren» på trykk i
    
     Dagsavisen
    
    . En måned senere ble jeg kontaktet av Hallvard Aamlid i Fagbokforlaget. Han ønsket at jeg skulle skrive en bok om kontakt­lærerrollen. En drøm skulle endelig gå i oppfyllelse. Jeg skulle bli forfatter.
   

   
    Å skrive en fagbok for lærerstudenter og nyansatte lærere er ikke noe jeg har tatt lett på. Det er så mange dyktige lærere i skolen, lærere jeg ser opp til. Mitt ønske har vært å skrive en bok som gir leseren et innblikk i hva det vil si å være kontaktlærer. Boka
    
     Kontaktlærer i grunnskolen
    
    gir ikke alle svar på hvordan du blir en god kontaktlærer, men jeg håper likevel det kan være nyttig å lese den.
   

   
    Å skrive en bok er hardt arbeid, mye hardere enn jeg hadde forestilt meg på forhånd. Det har både vært et spennende, tidkrevende og frustrerende arbeid. Kanskje har det vært ekstra krevende fordi jeg også har vært kontaktlærer og masterstudent under skriveprosessen, og fordi pandemien i stor grad har preget min arbeidshverdag det siste året. Når 2021 er historie, har jeg forhåpentligvis en mastergrad i utdanningsledelse og en bok i hånda. Kanskje åpner det noen nye og spennende dører? Tiden vil vise. Inntil jeg vet, skal jeg fortsette å gjøre mitt aller beste for å være en god kontaktlærer for mine elever.
   

   
    Det er mange som fortjener en takk. Først og fremst må jeg få takke alle elever, foreldre og lærere som har inspirert meg i denne boken. Takk til alle jeg har vært i kontakt med underveis i skriveprosessen. Takk til min aller nærmeste familie, venner og kolleger. Her vil jeg spesielt takke mine foreldre og søsken, nærmeste leder og trinnkolleger de to siste årene, og min medstudent Therese. Deres tålmodighet og evne til å lytte har hatt stor betydning for meg i skriveprosessen. Det har gitt meg motivasjon til å fortsette når jeg har vært frustrert og lei. Takk til konsulentene som har lest teksten og kommet med innspill som har utfordret meg på innhold og språk. Takk til NFFO, som tildelte meg skrivestipend underveis i skrive­prosessen.
   

   
    Og sist, men ikke minst: Takk til Hallvard, min kjære redaktør av denne boken. Takk for at du leste kronikken min og ga meg denne muligheten. Tusen takk for at du hele veien har vært en viktig tekstleser, samtale­partner, rådgiver og motivator. Spesielt på de dagene jeg har stått fast og vært frustrert.
    
     Uten deg, ingen bok!
    
   

   
    Denne boken er skrevet med kjærlighet til elevene mine. Elevene er hovedårsaken til at jeg fortsatt går inn i klasserommet hver dag.
   

   
    Oslo,
    
     november
    
    2021
   

   
    Heidi Granberg

